b'\n_START_ARTICLE_\nJohan N. Schr\xc3\xb8der\n_START_SECTION_\nKarriere\n_START_PARAGRAPH_\nHan var s\xc3\xb8n af malermester, vognlakerer Thomas Ludvig Schr\xc3\xb8der og hustru Emilie Henriette Wilhelmine f\xc3\xb8dt Luffe, blev malersvend 1859 og gik p\xc3\xa5 Teknisk Institut, var elev af Kunstakademiets model- og dekorationsklasser ca. 1857-63 og \xc3\xb8nskede at blive kunstmaler. Ved faderens d\xc3\xb8d 1863 blev han imidlertid n\xc3\xb8dt til at forlade uddannelsen og overtage dennes forretning._NEWLINE_Schr\xc3\xb8der etablerede 1867 sit eget firma, Johan N. Schr\xc3\xb8der, som han drev til 1904. Det blev et af tidens st\xc3\xb8rste firmaer inden for dekorationsmaleri. Hans s\xc3\xb8n Niels Ejner Schr\xc3\xb8der, der ogs\xc3\xa5 var uddannet som dekorationsmaler p\xc3\xa5 Kunstakademiet, overtog og videref\xc3\xb8rte firmaet sammen med William Hansen i 1904._NEWLINE_Firmaet stod for omfattende dekorationsarbejder i historicismens foretrukne stilarter, som bl.a. var p\xc3\xa5virket af fund fra udgravningerne i Pompeji og af antikke, ren\xc3\xa6ssance- og barokudsmykninger. De fleste af Schr\xc3\xb8ders v\xc3\xa6rker er i dag g\xc3\xa5et tabt p\xc3\xa5 grund af skiftende smag.\n_START_SECTION_\nTillidshverv\n_START_PARAGRAPH_\nSchr\xc3\xb8der var Ridder af Dannebrog, bestyrelsesmedlem og revisor i Malerlaugets repr\xc3\xa6sentantskab 1877-1918, hvor han oprettede flere legater til fordel for dets medlemmer, og i bestyrelsen for K\xc3\xb8benhavns Grundejerforening, for kirkeinspektionen for Sankt Andreas Kirke, for Vridsl\xc3\xb8selille F\xc3\xa6ngselsselskab og for Marthaforeningen samt formand for Tapetfabrikken Fionas bestyrelse.\n_START_SECTION_\n\xc3\x86gteskaber\n_START_PARAGRAPH_\nHan blev gift 1. gang 19. august 1868 i Helsing\xc3\xb8r med Andrea Elisabeth Unmack (2. april 1839 i Helsing\xc3\xb8r - 26. januar 1911 i K\xc3\xb8benhavn), datter af t\xc3\xb8mrermester Johan David Unmack (1800-1879) og Nicoline Christiane Andersen (1801-1856) og dermed s\xc3\xb8ster til Rudolf og Johan Vilhelm Unmack._NEWLINE_2. gang \xc3\xa6gtede han 24. april 1913 i K\xc3\xb8benhavn Nina Maria Vilhelmine Kirstine Beck (20. maj 1892 p\xc3\xa5 Frederiksberg - 27. november 1969), datter af organist Johannes Philip Hun\xc3\xa6us Beck og Johanne Hansine Kristiane Larsen._NEWLINE_Han er begravet p\xc3\xa5 Assistens Kirkeg\xc3\xa5rd.'